Umqeqeshi weChicken Inn Utshiya Umsebenzi
UMandla Mpofu ubeke phansi izikhali ngemva kokunqotshwa kweqembu lakhe ngele Hwange nge 2-1 ngoMgqibelo emdlalweni obuse Barbourfields.
BULAWAYO — Umqeqetshi weqembu le Chicken Inn uMandla Mpofu usebeke phansi izikhali ngemva kokunqotshwa kweqembu lakhe ngele Hwange nge 2 ka 1 ngomgqibelo emdlalweni obusenkundleni ye Barbourfields. UMpofu ubikwa etshiye umsebenzi lamhla ngoMvulo ngemva kokungena umhlangano lenkokheli yeqembu le Chicken Inn. Ekhuluma ngemva komdlalo weqembu lakhe lele Hwange wona ophele iChicken Inn inqotshwe nge 2 ka 1 uMpofu uvumile ukuba sekuzakuba nzima ukufeza isifiso sabo esokuba leliqembu liphutshe imidlalo yalonyaka lingelinye lamaqembu akundawo ezine eziphezulu engalaneni yemiklomelo. Obengumsekeli kaMpofu uMkhuphali Masuku nguye ozaphutshisa isizini yalonyaka encedisana lo Julius Ndlovu kanye lo Sikhumbuzo China Banda. Kusenjalo, Iqembu le Highlanders yilo elihlezi phezu kwengalane ngemva kwemidlalo engamatshumi amabili lanhlanu lilemiklomelo engamatshumi amane lesikhombisa (47) kuthi ele Dynamos likundawo yesibili litshiywa ngemiklomelo emibili ngele Bosso. IDembare ilingene ngemiklomelo le Harare City ekundawo yesithathu ikanti kundawo yesine kule FC Platinum elemiklomelo engamatshumi amane lambili. Ngaphansi kwengalane amaqembu athi i Motor Action, iTripple B, iMonomotapa kanye le Black Rhinos yiwo asengozini yokukhitshwa kusigaba saphezulu njengoba ehlezi kundawo ezine zangaphansi kodwa lesisimo singaguquka njengoba amaqembu afana le Black Mambas, iHwange, iShabanie Mine, iHow Mine, iBuffaloes, iTriangle, iChicken Inn kanye le Caps United elenani lemiklomelo elingeneliswa ukubuthelelwa ngamanye amaqembu ahlezi emsileni kumidlalo emihlanu eseleyo. Kodwa umqeqetshi weqembu le Hwange uNation Dube ubheje esithi yena elakhe iqembu alingeke ligunyulwe kusigaba saphezulu ekupheleni kwesizini loba nje likundawo ephansi engalaneni. UDube ubekhuluma lentatheli ngemva komdlalo weqembu lakhe lele Chicken Inn obusenkundleni ye Barbourfields ngomgqibelo wona ophele iHwange inqobe nge 2 ka 1. Izikolo ezingamatshumi amane lane (44) ezitholakala esabelweni seMaNdebeleni kanye lase Nkabazwe zithole isipho samabhola angamakhulu amahlanu esivela kunhlanganiso ye Chevrolet isebenzisana leye One World Futbol kanye leye ORAP. Isiphathamandla se ORAP uDumisani Nyoni utshele intatheli emkhosini wokunikeza lawamabhola kungatsha zikahulumende oqhutshelwe enkundleni ye White City ngoLwesihlanu olwedluleyo ukuba ilizwe leZimbabwe likhangelelwe ukuthola amabhola afika inkulungwane ezinhlanu. Obemele inhlanganiso ye One World Futbol uSandra Cress uthe amabhola lawa alungiswe yinhlanganiso yakhe alungele ukuba asentsheziswe emazweni asathuthukayo lapho okungela ndawo ezokudlalela inguqu ezilungiswe kuhle. Kukhangelelwe ukuba amabhola aloluhlobo ayisigidi esilengxenye aphiwe abantwana bamazwe ahluphekayo njalo lokhu kumele kwenzakale phakathi kweminyaka emithathu.